b'\n_START_ARTICLE_\nBonsai\n_START_SECTION_\nIstorija\n_START_PARAGRAPH_\nBonsai meno \xc5\xa1aknys yra kilusios i\xc5\xa1 Kinijos dekoratyvini\xc5\xb3 medeli\xc5\xb3 meno, kin\xc5\xb3 kalba vadinamo penjing.\xc2\xa0 Yra sunku nustatyti tiksl\xc5\xb3 moment\xc4\x85, kada menas atkeliavo \xc4\xaf Japonij\xc4\x85, ta\xc4\x8diau labiausiai bonsai prad\xc4\x97jo plisti Kamakuros laikotarpiu, kai dzen budizmo \xc4\xaftaka \xc5\xa1alyje spar\xc4\x8diai did\xc4\x97jo.\xc2\xa0 Bonsai menas Japonijoje visada buvo glaud\xc5\xbeiai susij\xc4\x99s su dzen budizmu, kuris formavo meno estetik\xc4\x85 ir reputacij\xc4\x85.\xc2\xa0Kai bonsai menas atvyko \xc4\xaf Japonij\xc4\x85, laikui b\xc4\x97gant japon\xc5\xb3 menininkai jam pritaik\xc4\x97 savitas taisykles ir principus, kurie nebuvo b\xc5\xabdingi kini\xc5\xa1kajai meno atmainai. Meno vertyb\xc4\x97s ir filosofija japon\xc5\xb3 buvo smarkiai pakeistos per daugel\xc4\xaf met\xc5\xb3. Bonsai meno filosofija tapo sen\xc5\xb3j\xc5\xb3 rytieti\xc5\xa1k\xc5\xb3 tik\xc4\x97jim\xc5\xb3 ir Ryt\xc5\xb3 Azijai b\xc5\xabding\xc5\xb3 filosofij\xc5\xb3 apie \xc5\xbemogaus, jo sielos ir gamtos harmonij\xc4\x85, mi\xc5\xa1iniu._NEWLINE_Kamakuros laikotarpiu bonsai buvo populiarus visuomen\xc4\x97s elito u\xc5\xbesi\xc4\x97mimas. Tuo metu buvo prad\xc4\x97ta bonsai k\xc5\xabrinius laikyti nam\xc5\xb3 viduje, kur jiems buvo skiriama speciali lentyna. B\xc5\xabtent to meto auk\xc5\xa1tuomen\xc4\x97s d\xc4\x97ka bonsai medeliai nebebuvo laikomi tinkamais stov\xc4\x97ti tik lauke, o tapo vidine nam\xc5\xb3 puo\xc5\xa1mena._NEWLINE_XVII-ame ir XVIII-ame am\xc5\xbeiuje Japonijoje \xc4\xaf tradicinius japoni\xc5\xa1kus menus buvo sutelkta daug d\xc4\x97mesio ir j\xc5\xb3 svarba \xc5\xbeymiai i\xc5\xa1augo. Bonsai menas buvo prad\xc4\x97tas laikyti itin gilaus gamtos supratimo simboliu. B\xc5\xabtent \xc5\xa1iuo metu pagrindine meno taisykle tapo atsisakymas visko, kas nereikalinga ir susitelkimas \xc4\xaf svarbiausias medelio dalis bei nat\xc5\xabral\xc5\xb3 jo gro\xc5\xbe\xc4\xaf. Toks minimalisti\xc5\xa1kas atsisakymas visko, kas n\xc4\x97ra b\xc5\xabtina, buvo ir teb\xc4\x97ra labai svarbus japoni\xc5\xa1kos gyvenimo filosofijos bruo\xc5\xbeas. Ma\xc5\xbedaug \xc5\xa1iuo metu bonsai taip pat tapo prieinamas ir \xc5\xbeemesniesiems visuomen\xc4\x97s sluoksniams. Ma\xc5\xbe\xc5\xb3j\xc5\xb3 medeli\xc5\xb3 vazonuose paklausa \xc5\xbeymiai i\xc5\xa1augo ir pama\xc5\xbeu bonsai \xc4\xafsitvirtino kaip svarbi japoni\xc5\xa1kos kult\xc5\xabros ir tradicij\xc5\xb3 dalis._NEWLINE_Laikui b\xc4\x97gant, bonsai mene \xc4\x97m\xc4\x97 atsirasti daugyb\xc4\x97 \xc4\xafvairi\xc5\xb3 stili\xc5\xb3, kurie labai skyr\xc4\x97si vienas nuo kito. Menininkai \xc4\x97m\xc4\x97 \xc4\xaf k\xc5\xabrinius komponuoti japon\xc5\xb3 kult\xc5\xabrai svarbius gamtos elementus, tokius kaip akmenys, augalai, ar netgi smulkios pastat\xc5\xb3 ir \xc5\xbemoni\xc5\xb3 fig\xc5\xabr\xc4\x97les, kas v\xc4\x97liau tapo atskiru menu, pavadintu bon-kei. Bonsai menininkai taip pat ie\xc5\xa1kojo galimybi\xc5\xb3 perteikti miniati\xc5\xabrinius gamtos peiza\xc5\xbeus- v\xc4\x97liau tapusi\xc5\xb3 sai-kei menu. \xc5\xa0ie stili\xc5\xb3 ir naujovi\xc5\xb3 ie\xc5\xa1kojimai toliau pl\xc4\x97t\xc4\x97 artistines bonsai meno galimybes.\xc2\xa0_NEWLINE_Ma\xc5\xbedaug XIX-ojo am\xc5\xbeiaus viduryje Japonija po ilgo izoliacijos nuo kit\xc5\xb3 \xc5\xa1ali\xc5\xb3 laikotarpio atsiv\xc4\x97r\xc4\x97 sve\xc4\x8diams i\xc5\xa1 svetur. Keliautoj\xc5\xb3, aplankiusi\xc5\xb3 Japonij\xc4\x85, d\xc4\x97ka pasaulyje sklido \xc5\xbeodis apie miniati\xc5\xabrinius medelius vazonuose, kuriais buvo imituojami real\xc5\xabs, subrend\xc4\x99 med\xc5\xbeiai. XIX-ojo am\xc5\xbeiaus pabaigoje organizuotos parodos Londone, Vienoje ir ypa\xc4\x8d 1900-aisiais Pary\xc5\xbeiuje vykusi Pary\xc5\xbeiaus Pasaulio Paroda prisid\xc4\x97jo prie bonsai meno sklidimo po vis\xc4\x85 pasaul\xc4\xaf._NEWLINE_Kilus tokiam susidom\xc4\x97jimui bonsai medeliais, greitai besivystanti industrija ir nat\xc5\xabraliai u\xc5\xbeaugusi\xc5\xb3 medeli\xc5\xb3 tr\xc5\xabkumas privert\xc4\x97 japonus prad\xc4\x97ti komercin\xc4\x99 bonsai k\xc5\xabrini\xc5\xb3 produkcij\xc4\x85. Keli meno stiliai buvo priimti kaip pagrindiniai, o menininkai medeli\xc5\xb3 kultyvavimui \xc4\x97m\xc4\x97 naudoti viel\xc4\x85, bambukus ir kitokias auginimo technikas. Japonijoje \xc4\x97m\xc4\x97 atsidarin\xc4\x97ti bonsai auginimo centrai, skirti vien auginti, kultivuoti ir v\xc4\x97liau eksportuoti bonsai medelius. Prad\xc4\x97ti naudoti skirting\xc5\xb3 r\xc5\xab\xc5\xa1i\xc5\xb3 medeliai, kurie gal\xc4\x97jo prisiderinti prie \xc4\xafvairiausi\xc5\xb3 klimato zon\xc5\xb3, o bonsai auginimo ir formavimo technikos spar\xc4\x8diai tobul\xc4\x97jo. Dabar bonsai menas pasaulyje atstovauja skirtingus laikus, kult\xc5\xabras ir skonius gausyb\xc4\x97je \xc5\xa1ali\xc5\xb3, kuriame yra praktikuojamas._NEWLINE_\xc5\xa0iandien Japonijoje bonsai menas yra laikomas svarbiu japoni\xc5\xa1kos kult\xc5\xabros ir vertybi\xc5\xb3 simboliu. Bonsai medeliai neb\xc4\x97ra skirti tik visuomen\xc4\x97s elitui\xc2\xa0\xe2\x80\x93 juos \xc4\xafsigyti ir jais d\xc5\xbeiaugtis gali bet kokio socialinio sluoksnio atstovai.\xc2\xa0\n_START_SECTION_\nBonsai Lietuvoje\n_START_PARAGRAPH_\n\xc5\xbdinomiausias bonsai meno atstovas Lietuvoje\xc2\xa0\xe2\x80\x93 japoni\xc5\xa1k\xc5\xb3 sod\xc5\xb3 k\xc5\xabr\xc4\x97jas menininkas K\xc4\x99stutis Ptakauskas. \xc4\xaevertinto ir \xc5\xbeinomo kaip bons\xc5\xb3 meistras, K. Ptakausko darbai pripa\xc5\xbeinti ir tokiose \xc5\xa1alyse kaip Japonija, Piet\xc5\xb3 Kor\xc4\x97ja, \xc5\xa0veicarija, Pranc\xc5\xabzija, Anglija ir kt.\xc2\xa0 1994-aisiais jo \xc4\xafkurta \xe2\x80\x9eBonsai studija\xe2\x80\x9c organizuoja bonsai medeli\xc5\xb3 formavimo kursus, parodas, japoni\xc5\xa1k\xc5\xb3 men\xc5\xb3 festivalius ir kitus su bonsai menu susijusius renginius. Per daugiau nei dvide\xc5\xa1imt met\xc5\xb3 nuo \xc4\xafk\xc5\xabrimo, \xe2\x80\x9eBonsai studija\xe2\x80\x9c suorganizavo de\xc5\xa1imt tarptautini\xc5\xb3 bonsai ir suiseki parod\xc5\xb3, penkis japon\xc5\xb3 men\xc5\xb3 festivalius, apie 100 \xc4\xafvairi\xc5\xb3 paskait\xc5\xb3 ir kt.\xc2\xa0 K. Ptakauskas yra i\xc5\xa1leid\xc4\x99s knyg\xc4\x85 pavadinimu \xe2\x80\x9eRyto rasos sodas\xe2\x80\x9c, kurioje pristatoma japoni\xc5\xa1ka kult\xc5\xabra, bons\xc5\xb3 estetika, menas ir kt.\xc2\xa0_NEWLINE_Dar vienas \xc5\xbeinomas bonsai menininkas Lietuvoje yra K\xc4\x99stutis Totoraitis. Jis \xc4\xafk\xc5\xabr\xc4\x97 parduotuv\xc4\x99 \xe2\x80\x9eBonsaisodas.lt\xe2\x80\x9c, kurioje prekiauja savo augintais ir formuotais bonsai medeliais. Kartu su \xc5\xbemona jis taip pat \xc4\xafk\xc5\xabr\xc4\x97 pirm\xc4\x85j\xc4\xaf Lietuvoje bonsai medeli\xc5\xb3 vie\xc5\xa1but\xc4\xaf.\xc2\xa0'